उदालगुरि , 12 जानुवारी : बिटिआर गोरोबथानि मोनफ्रोमबो दफाफोरा फारि - फारियै मावफुं जायोब्ला दुलाराय बिटिआर ओन्सोलावनो जौगानाय फैगोन । गोदानै दाफुंनाय बिटिआर खुंथाया बिटिआर ओन्सोलनि गुबुन गुबुन हारि - हारिसानि जौगानाय , समान मोन्थायनि थाखाय खामानि मावलांगोन होन्नानै जों मिजिंथिदों । बे बाथ्राखौ बुंदों दुलाराय बर' फरायसा आफादनि आफादगिरि दिपेन बर'आ । भेरगाव दुलाराय बर' फरायसा आफादनि खुंगा 31 थि बोसोरसालिया जथुम्मानि 11 जानुवारिखालि जोबथा साननि गेवलां मेलआव गाहाय आलासि महरै बाहागो लानानै बेबादि गोनां बाथ्राखौ बिथाङा बुंथियो । फरायसा आफादनि दैदेनगिरिआ गावनि बिबुंथिआव बुंबावोदि , दानिया भिसिडिसिनि सियारमेन , सोद्रोमाफोरनि रां लुथिनाया गैलिया । दानिया ओन्सोलनि दुलाराय जौगानाय बिथिङावसो गोनांथारै खामानि मावनायनि सम फैबाय । बिटिआर ओन्सोलाव खुंथायखौ गोख्रोङै दाफुंनायजों लोगोसे जौगाखां खामानि - दामानिफोरखौ मावफुंनायाव दैदेनगिरिफोरा गोसो होनांगोन । ओन्सोलनि जौगानाय जायोब्ला साफ्रोमबो मुलाम्फा गोनां जागोन । बे गोहोनि थाखाय राइजो - राजा सुबुंफोरा आथिखालनि बिटिआर खुंथायखौ सायख'नानै दैथायहरदों आरो बेनि थाखाय जों साफ्रोमबो जौगाखांनायखौ लानानै मिजिंथिना दङ । बिसायख'थिनि सिगांजों मेल - मिथिंनि गेजेरजों बाथ्रा होनाय बादियै मोनसे गेनाखान्थि उदां सरकार दाफुंनायनि थाखाय साफ्रोमबो नाजानाया गोनांथार । बन्द जानानै थानाय जौगाखांनि खामानि - दामानिखौ दानिया सिगां फार्से लांनायनि थाखायसो 6 दाननि माव बिबाननि थाखाय भिसिडिसिफोरखौ दाफुंनाय जादों । 6 दाननि उनावनो बिसायख'थिनि गेजेरजों भिसिडिसिफोरखौ फिन दाफामफिन्नाय जागोन । दुलाराय बर' फरायसा आफादआ गुबुन गुबुन हारिहारिसाफोरनि गेजेराव गोजोन - खौसेथि , बिदा - फंबाय सानलायनायनि गेजेरजों सिगांफार्से आवगायलांनांगोन होन्नानै बिथाङा गावनि बिबुंथियाव फोरमायो । भेरगाव सारिआलि बड'फा फोथाराव भेरगाव एबसुनि आफादगिरि मैथुन खुंगुर बर'नि मासि सामलायनायाव जानाय गेवलां मेलआव आलासि महरै बाहागो लायो बिटिआर खुंथायनि लेङाइ गाहाय खुंगिरि गबिन्द चन्द्र बसुमतारिआ । गावनि गाहाय आलासिनि बिबुंथियाव लेङाइ गाहाय खुंगिरि बसुमतारिआ सिगांनि बिपिएफ दोलोनि दैदेन्नाय सरकारआव गोबां गेनाखान्थि सोलिनाया बे खेबआव सोलिनाय नंलिया होन्नानै बुङो । 
बिटिआर गोरोबथानि दफाफोरा माव'फुं जायोब्ला फारफ्रोमावबो जौगानाय फैगोनः दिपेन बर'